**БЪЛГАРСКА АКАДЕМИЯ НА НАУКИТЕ**

**ОБЩО СЪБРАНИЕ**

Процедурни правила за избор на председател на Българската академия на науките

1. На основание чл. 5, ал. 3 във връзка с чл. 8, ал. 1 от Закона за БАН (обн., ДВ, бр. 85 от 1991 г.; изм., бр. 90 от 1993 г., бр. 123 от 1997 г., бр. 41 от 2007 г., бр. 101 от 2010 г., бр. 30 от 2011 г. и бр. 15 от 2013 г.) и чл. 16, ал. 1, т. 3 и ал. 6 във връзка с чл. 25, ал. 1, 2 и 3 от Устава на БАН, Общото събрание на Българската академия на науките (ОС на БАН) обявява процедура за избор на председател на БАН, която се провежда в периода от 28 септември до 30 ноември 2020 г.

2. Право да кандидатстват за длъжността „председател на БАН“ имат академиците (действителните членове) и член-кореспондентите (дописните членове) на БАН, които към датата на встъпване в длъжност (6 декември 2020 г.) не са навършили 70-годишна възраст.

3. Кандидатури за заемане на длъжността „председател на БАН“ могат да се поставят от група от най-малко 10 членове на Събранието на академиците и член-кореспондентите (САЧК), общите събрания на учените на самостоятелните научни звена, научните съвети на постоянните научни звена или група от най-малко 10 членове на ОС на БАН в срок до 17.00 часа на 28 октомври 2020 г. включително. Към предложенията се прилага писмено съгласие на кандидата за участие в избора. Предложенията се внасят в деловодството на БАН. Кандидатът може и сам да постави кандидатурата си в срока по т. 4.

4. До 17 часа на 04 ноември 2020г. включително, всеки кандидат внася в деловодството на БАН в запечатан плик на електронен и на хартиен носител подписани:

4.1. Писмено заявление, че желае да участва в избора за председател на БАН, в съответствие с чл. 84, ал. 3 от Кодекса на труда;

4.2. Програма за управление на Българската академия на науките (2020 - 2024);

4.3. Професионална автобиография;

4.4. Декларация за принадлежност към Държавна сигурност и към разузнавателните служби на Българската народна армия (по образец).

5. На 04 ноември 2020 г. след 17:00 ч.:

5.1. Мандатната комисия на ОС на БАН:

5.1.1. провежда заседание, в което отваря пликовете на кандидатите и проверява документите в тях;

5.1.2. приема решение, което съдържа:

5.1.2.1. официално постъпилите кандидатури;

5.1.2.2. списък на кандидатите, които отговарят на условията по т. 2, подали са всички документи по т. 4. и се допускат до участие в процедурата за избор на председател на БАН;

5.1.2.3. списък на кандидатите, които не се допускат до участие в процедурата за избор на председател на БАН и основанията за това;

5.1.2.4. мотиви за взетото решение.

5.2. В срок до 12.00 часа на 06 ноември 2020 г. на интернет страницата на БАН едновременно се обявяват:

5.2.1. решението на Мандатната комисия на ОС на БАН по т. 5.1.2;

5.2.2. постъпилите документи на кандидатите, които се подреждат по азбучен ред на личните имена и предложенията по т. 3. Документите се публикуват при спазване на Закона за защита на личните данни, от които на обявяване подлежи датата на раждане на кандидата.

6. Органите по т. 3, членовете на ОС на БАН и САЧК могат да внасят становища по постъпилите кандидатури в деловодството на БАН до 23 ноември 2020 г. включително. Не по-късно от 24 часа от постъпването, те се публикуват на интернет страницата на БАН по реда на постъпването им.

7. На 30 ноември 2020 г. от 9:00 ч. в Големия салон на БАН се провежда заседание на ОС на БАН за избор на председател на БАН, независимо от броя на кандидатите.

8. Заседанието на ОС на БАН по т. 7 се провежда при следните условия:

8.1. Кандидатите за председател на БАН се регистрират до започване на заседанието. Неявяването на кандидат за председател на БАН на насроченото за избор заседание на ОС на БАН се счита за отказ от участие в избора;

8.2. Всеки кандидат представя своята програма за управление на БАН в рамките на 20 минути. Изложенията на кандидатите се подреждат по азбучен ред на личните имена;

8.3. След изслушване на кандидатите се провежда обсъждане, а след него - първи тур на избор с тайно гласуване с бюлетини по образец, подготвен от Мандатната комисия. Всеки член на ОС на БАН може да гласува само за един кандидат. Когато кандидати за Председател на БАН са членове на ОС, те не гласуват в процедурата по избора, а списъчният състав на ОС за това гласуване се редуцира с техния брой (съгласно решение на ОС на БАН от 4.06.2012 г., Протокол № 6);

8.4. В случай, че има само един кандидат, изборът се провежда само в един тур. В случай, че в първия тур са участвали поне двама кандидати и никой от тях не е получил необходимото мнозинство, предвидено в чл. 16, ал. 6, т. 1 от Устава на БАН, се провежда обсъждане и втори тур на избор в съответствие с чл. 16, ал. 6, т. 2 от Устава на БАН. Процедурата по избора се провежда не по-късно от два часа след обявяване на резултата от първия тур, като всеки член на ОС на БАН може да гласува само за един кандидат.

8.5. При класиране на първо място на двама или повече кандидати с равен брой гласове, изборът на втори тур се провежда между тях;

8.6. Когато в първия тур няколко кандидата са класирани на второ място с равен брой гласове, всички те участват във втория тур заедно с класирания на първо място кандидат;

8.7. Когато преди втория тур се откаже от участие кандидат, класиран на първо или второ място, в него участва следващият кандидат по реда на класирането от първи тур, като при равенство на гласовете се прилага процедурата по т. 8.6;

8.8. При отказ на всички кандидати освен един се провежда втори тур с един кандидат;

8.9. При успешен избор председателят на Общото събрание на БАН сключва с избрания председател на БАН споразумение по чл. 107 от Кодекса на труда за периода на неговия мандат, определен съгласно чл. 25, ал. 1 от Устава на БАН;

8.10. В случай, че никой от кандидатите не получи необходимото мнозинство:

8.10.1. Общото събрание на БАН в едноседмичен срок на основание чл. 16, ал. 6, т. 3 от Устава на БАН насрочва нов избор;

8.10.2. действащият председател продължава да изпълнява длъжността председател до успешното приключване на новия избор.

Решението е прието от VIII-то Общо събрание на БАН на 28.09.2020 г.